Il-President ta’ Nisa Laburisti Claudette Abela Baldacchino qalet li l-istudenti bniet u subien għandhom il-potenzjal u l-opportunitajiet f’pajjiżna, għalhekk jeħtieġ li jkompli jsir investiment ħalli l-ġenerazzjoni ta’ warajna tkun aktar litterata biex verament jitnaqqas il-faqar u l-esklużjoni soċjali.’ Hija qalet dan meta flimkien maċ-Chair għall-Edukazzjoni fi ħdan Nisa Laburisti Rosianne Cutajar żaru l-Festival Nazzjonali tal-Ktieb li qed isir f’Dar il-Mediterran għall-Konferenzi. Waqt dan il-Festival, id-delegazzjoni ta’ Nisa Laburisti  kellha laqgħa wkoll maċ-Chairman tal-Kunsill Nazzjonali tal-Ktieb Mark Camilleri u Patrick Decelis Chairman tas-Sotto Kumitat għall-Festival tal-Ktieb. Abela Baldacchino qalet li madwar il-pajjiżi membri tal-Unjoni Ewropea wieħed minn kull ħames żgħażagħ ta’ 15-il sena flimkien ma’ kważi 75 miljun adult  m’għandhomx il-ħiliet bażiċi biex jaqraw u jiktbu. Dan jagħmilha aktar diffiċli biex isibu xogħol u b’hekk ikompli jikber ir-riskju tal-faqar u eskluzjoni soċjali. Sostniet li din hija problema li jaffaċċjaw il-pajjiżi membri tal-Unjoni Ewropea, inkluż Malta u huwa għalhekk importanti li jkompli jsir l-investiment fl-Edukazzjoni bħal ma qed isir mill-gvern f’dan is-settur. Il-Festival Nazzjonali tal-Ktieb li qed jara mal-5,000 student u studenta mill-iskejjel kollha f’pajjiżna kemm governattivi u privati jżuruh huwa prova ċara tal-interess mill-istudenti f’pajjiżna. Abela Baldacchini qalet li madanakollu ma jistgħux jintesew dawk l-istudenti li minkejja kull opportunità xorta waħda jaqgħu ‘ il barra mis-sistema edukattiva. Żiedet tgħid ukoll li hemm bżonn ta’ aktar ‘role models’ għall-istudenti subien li madwar il-pajjiżi Ewropej huwa stmat li jaqraw ferm anqas mill-bniet. Dan fl-istess ħin li ma nistgħux ninsew kif madwar id-dinja mal-514– il miljun mara u tifla huma illitterati u ħafna minnhom m’għandhomx aċċess effettiv għall-programmi edukattivi. Waqt iż-żjara fil-Festival Nazzjonali tal-Ktieb, id-delegazzjoni minn Nisa Laburisti żaret ukoll l-istand ta’ Sensiela Kotba Soċjalisti fejn fost il-kotba hemm il-ktieb ġdid ‘L-elf lewn ta’ Mintoff’ ta’ Claire Xuereb Grech u ‘La Bidu La Tmien’ ta’ Alfred Sant.